सड़क पर बना 65 फीट का गड्ढा, कई इमारतों को भारी नुकसान
Russia-Ukraine war - Russian Sukhoi-34 Fighter Jet Crashes in City, Causes Heavy Damage रूस-यूक्रेन जंग के बीच गुरुवार रात रूस ने गलती से अपने ही शहर में बमबारी कर दी। यूक्रेन बॉर्डर पर बसे बेलगोरोड शहर के ऊपर से रूस का सुखोई 34 फाइटर जेट गुजर रहा था।
रूस-यूक्रेन जंग के बीच गुरुवार रात रूस ने गलती से अपने ही शहर में बमबारी कर दी। यूक्रेन बॉर्डर पर बसे बेलगोरोड शहर के ऊपर से रूस का सुखोई 34 फाइटर जेट गुजर रहा था। तभी पायलट ने गलती से बम इजेक्ट कर दिया। हमले में 2 महिलाएं घायल हुई हैं वहीं कई बिल्डिंग्स को भारी नुकसान पहुंचा है। जिस जगह पर बम गिरा वहां 65 फीट का गड्ढा हो गया।
हमले की आवाज इतनी भयानक थी कि पूरा शहर जाग उठा। बेलगोरोड के गवर्नर ने आनन-फानन में इमरजेंसी लगा दी। घटना गुरुवार रात करीब 1 बजे की है। हालांकि, सुखोई से गिरा बम कौन सा था इसकी जानकारी नहीं मिली है। रूसी न्यूज एजेंसी तास के मुताबिक, सरकार ने मामले में जांच के आदेश दिए हैं। सोशल मीडिया पर ब्लास्ट के बाद घटनास्थल की कई तस्वीरें सामने आई हैं।
यूक्रेन बॉर्डर से 40 किलोमीटर दूर है बेलगोरोड शहर
बेलगोरोड शहर यूक्रेन के बॉर्डर से सिर्फ 40 किमी की दूरी पर है। ये यूक्रेन के शहर खार्कीव के नॉर्थ में बसा है। यूक्रेन जाते वक्त रूसी जेट्स इस शहर के ऊपर से गुजरते हैं जिससे यहां के लोगों में डर का माहौल रहता है। गुरुवार को बम ब्लास्ट के बाद लोग डरकर घरों से बाहर निकल आए। कई लोगों के घरों में दीवारें भी गिर गईं।
पिछले साल भी रूस के डिफेंस सिस्टम से हुआ था मिसफायर
इससे पहले 24 जून को भी रूसी सेना ने अपने ही एयर डिफेंस सिस्टम का निशाना बनाया था। लुहान्स्क में एक रूसी एयर डिफेंस मिसाइल लॉन्च के बाद हवा में 180 डिग्री घूम गई थी और करीब उसी जगह पर वापस टकरा गई जहां से उसे लॉन्च किया गया था। एयर डिफेंस मिसाइल सिस्टम S300 में गड़बड़ी की वजह से ये हादसा हुआ था। उस वक्त घटना का वीडियो सोशल मीडिया पर काफी वायरल हुआ था।
तस्वीरों में देखिए रूसी शहर में गिरे बम के बाद के हालात...
यूक्रेन में अमेरिकी मिसाइल AGM-88B से हुआ था मिसफायर
वहीं 26 सितंबर, 2022 को भी यूक्रेन में मौजूद अमेरिका की AGM-88B मिसाइल ने अपना टारगेट मिस कर दिया था। इसका मकसद रूस के रडार सिस्टम को तबाह करना था, लेकिन ये पूर्वी यूक्रेन के क्रमाटोर्स्क इलाके में जा गिरी थी जहां तीन लोग घायल हो गए थे। AGM-88B एक हाई स्पीड एंटी रेडिएशन मिसाइल है जो ग्राउंड टारगेट को तबाह करने के लिए दागी जाती है।
रूस के लिए SU-34 फाइटर जेट अहम
SU-34 रूसी एयर फोर्स का मजबूत फाइटर जेट माना जाता है। इस फाइटर जेट का इस्तेमाल रूस ने सीरिया के खिलाफ जंग में भी किया था। यूक्रेन के खिलाफ भी ये बॉम्बर विमान अहम रोल निभा रहा है। यूक्रेन जंग शुरू होने के बाद रूस के 10% सुखोई लड़ाकू विमान क्रैश हो चुके हैं। करीब 6 महीने पहले भी सुखोई-34 एक रेसिडेंशियल बिल्डिंग से टकराकर क्रैश हो गया था। इस हादसे में 3 बच्चों सहित 13 लोगों की मौत हुई थी। वहीं 19 लोग घायल हुए थे।